
הנדון: פנייתך לפי חוק חופש המידע בנוגע לזיהום מי התפלה - אסדת לוויתן


במענה לפנייתך בנושא שבנדון, הריני להשיבך בהתאם לתשובות שהתקבלו ממחלקת בריאות הסביבה של משרד הבריאות:


1. האם משרד הבריאות עודכן אודות ההיתר אשר ניתן לחברה, לרבות פירוט המזהמים הצפויים והכמות היומית אותה הותר לשפוך לים בעבור כל חומר?

כן. המידע לגבי אסדת תמר, המרוחקת 25 ק"מ מאשקלון, שהועבר במסגרת הוועדה למתן היתרים להזרמה לים פורטו ונדונו המזהמים שמוזרמים לים.
1. באשר למזהמים אשר הותר לשפוך לים באזור הסמוך למתקני ההתפלה בחדרה, מבוקש לדעת:  האם נבדק על ידי משרד הבריאות האם מתקני ההתפלה בחדרה ערוכים לסנן את כלל המזהמים אשר הותר לפלוט וככל וקיים מזהם אשר איננו בר סינון מהו המזהם ומהי השפעתו על בריאות האדם אשר יצרוך מי שתיה מזוהמים בו? לרבות ההשפעה על תינוקות ונשים הרות.

לאסדה החדשה באזור חדרה טרם ניתן היתר להזרמה לים אך ככלל, הטכנולוגיות לצמצום מזהמים המוזרמים לים שידרשו באסדה זו יהיו ברמה גבוהה יותר מהנדרש באסדת תמר. לא יינתן היתר לשפוך לים באזור הסמוך למתקן ההתפלה בחדרה. האסדה תהייה כ – 10 ק"מ מהחוף, כ 9 ק"מ מיניקת מתקן ההתפלה בחדרה. 




1.  האם משרד הבריאות בדק מהו שיעור הסינון עליו מתחייב היצרן באשר לכל מזהם ומהי מידת ההשפעה של שאריות המזהם על בריאות האדם באשר לכל מזהם? 

טרם נקבעו תנאים להזרמה מהאסדה החדשה הנ"ל. בכל מקרה משרד הבריאות לא יסכים להזרמת מזהמים באסדה בכמות שעלולה לסכן את בריאות הציבור. צפוי כי כל חומר שיינתן לו היתר הזרמה, באם יגיע לאזור חדרה, יהיה בריכוז הנמוך מסף הגילוי. 
1. מבוקש לדעת תוצאות הבחינה אשר ערך משרד הבריאות בנדון לרבות פירוט המזהמים אותם הותר לשפוך, הצהרת היצרן (מסנני מתקן ההתפלה) אודות אפשרות הסינון ואיכות הסינון של מזהמים אלו וכן ההשפעה של כל מזהם על בריאות האדם לרבות תינוקות ונשים הרות בהתאם לבדיקת המשרד.

שאלה זו מצויה בחלקה בסמכות המשרד לאיכות הסביבה. יחד עם זאת, נביא לידיעתך את הדברים הבאים:
המזהמים שהותרו להזרמה לים מאסדות תמר ומרי בי, מפורטים בהיתרי ההזרמה לים המפורסמים באתר האינטרנט של המשרד להגנת הסביבה (רצ"ב).
דוחות ניטור השפכים המוזרמים לים מאסדות ההפקה, מפורסמים באתר המשרד להגנת הסביבה. רצ"ב דוגמת דוח ניטור שפכים של אסדת תמר.
השפעת ההזרמה מהאסדות הנ"ל על הסביבה הימית, נבדקת במסגרת ביצוע תכנית ניטור ימי. דוחות הניטור מפורסמים באתר המשרד להגנת הסביבה.
יכולת ההרחקה במתקן התפלה: בשל מרחק האסדות מהחוף וממתקני ההתפלה – לא צפויים להגיע מזהמים בריכוזים הניתנים לזיהוי בבדיקה.
לא צפויה השפעה על בריאות הציבור.


בכבוד רב,


ענת אילוז, עו"ד
הממונה על העמדת מידע לציבור

